b'\n_START_ARTICLE_\nDaniel Corbu\n_START_PARAGRAPH_\nDaniel Corbu (n.  7 aprilie 1953, T\xc3\xa2rgu Neam\xc8\x9b, jude\xc8\x9bul Neam\xc8\x9b) este un poet \xc8\x99i eseist rom\xc3\xa2n. Din 1990 este membru al Uniunii Scriitorilor din Rom\xc3\xa2nia - USR, \xc3\xaen filiala Ia\xc8\x99i. Este considerat de academicianul Mihai Cimpoi ca fiind liderul genera\xc8\x9biei de poe\xc8\x9bi optzeci\xc8\x99ti, dar criticul literar Gheorghe Grigurcu consider\xc4\x83 c\xc4\x83 poetul cultiv\xc4\x83 un lirism particularizat, ne\xc3\xaencadrabil \xc3\xaen \xc8\x99abloanele \xe2\x80\x9egenera\xc8\x9bioniste\xe2\x80\x9d. Criticul literar Theodor Codreanu \xc3\xael consider\xc4\x83 pe Daniel Corbu unul dintre \xe2\x80\x9ebacovienii\xe2\x80\x9d genera\xc8\x9biei \xe2\x80\x9980, iar poetul George Vulturescu afirm\xc4\x83 c\xc4\x83 poetul nem\xc8\x9bean este cel mai orfic dintre poe\xc8\x9bii optzeci\xc8\x99ti.\n_START_SECTION_\nBiografie\n_START_PARAGRAPH_\nStudiile le-a f\xc4\x83cut la Facultatea de Limba \xc8\x99i Literatura rom\xc3\xa2n\xc4\x83 a Universit\xc4\x83\xc8\x9bii Bucure\xc8\x99ti, anume la sec\xc8\x9bia rom\xc3\xa2n\xc4\x83-francez\xc4\x83._NEWLINE_A debutat \xc3\xaen 1979, \xc3\xaen revista Rom\xc3\xa2nia literar\xc4\x83. Tot \xc3\xaen aceast\xc4\x83 perioad\xc4\x83 a publicat poeme \xc3\xaen revistele literare Tribuna, Amfiteatru, Cronica, Luceaf\xc4\x83rul \xc8\x99i Ateneu._NEWLINE_\xc3\x8encep\xc3\xaend cu 1984, ini\xc8\x9biaz\xc4\x83 \xc8\x99i organizeaz\xc4\x83 prin Casa de cultur\xc4\x83 din T\xc3\xaergu Neam\xc8\x9b, unde este instructor de teatru \xc8\x99i poezie, Colocviile Na\xc8\x9bionale de Poezie de la T\xc3\xa2rgu Neam\xc8\x9b._NEWLINE_Dup\xc4\x83 1990, este inspector cultural (Inspectoratul pentru Cultur\xc4\x83 Neam\xc8\x9b), fondator al Casei de Editur\xc4\x83 "Panteon" \xc8\x99i al revistei literare "Panteon". Este ini\xc8\x9biator \xc8\x99i organizator al Serilor de Poezie de la V\xc3\xa2n\xc4\x83tori-Neam\xc8\x9b, din care s-au desf\xc4\x83\xc8\x99urat zece edi\xc8\x9bii. Din 1998 \xc2\xa0s-a stabilit la Ia\xc8\x99i, ca muzeograf\xc2\xa0 literar, apoi director adjunct \xc8\x99i director al Muzeului Literaturii Rom\xc3\xa2ne Ia\xc8\x99i._NEWLINE_Din\xc2\xa02004 este directorul fondator al revistei de experiment literar Feed Back \xc8\x99i organizeaz\xc4\x83, \xc3\xaencep\xc3\xa2nd cu 2006, Festivalul Interna\xc8\x9bional de Neoavangard\xc4\x83, iar din 2009, Festivalul Interna\xc8\x9bional de Poezie \xe2\x80\x9dGrigore Vieru\xe2\x80\x9d (9 edi\xc8\x9bii).  Ca editor a ini\xc8\x9biat opt colec\xc8\x9bii de importan\xc8\x9b\xc4\x83 na\xc8\x9bional\xc4\x83 \xc3\xaen cadrul editurii PRINCEPS MULTIMEDIA Ia\xc8\x99i, \xc3\xaentre care \xe2\x80\x9dBiblioteca Ion Creang\xc4\x83\xe2\x80\x9d, \xe2\x80\x9dGalaxii lirice\xe2\x80\x9d, \xe2\x80\x9dEdi\xc8\x9bii critice\xe2\x80\x9d, \xe2\x80\x9dScriitori \xc3\xaen amintirile contemporanilor\xe2\x80\x9d, \xe2\x80\x9dC\xc4\x83r\xc8\x9bile avangardei\xe2\x80\x9d._NEWLINE_\xc3\x8en prezent este senior editor al revistei de experiment literar Feed Back._NEWLINE_A tradus pentru reviste literare, precum \xc2\xa0\xc8\x99i \xc3\xaen volume, din prestigio\xc8\x99i scriitori ai lumii: E.M. Cioran, Roland Barthes, Alphonse Daudet, Prospere M\xc3\xa9rim\xc3\xa9e, Paul Val\xc3\xa9ry, Edmond Jab\xc3\xa8s, Henri Michaux, Odysseas Elytis, Jorge Luis Borges, Jacques Le Goff \xc8\x99.a.\xc2\xa0_NEWLINE_Prezent \xc3\xaen diverse antologii de poezie din \xc8\x9bar\xc4\x83 \xc8\x99i str\xc4\x83in\xc4\x83tate, precum \xc8\x99i \xc3\xaen reviste literare din Fran\xc8\x9ba, Belgia, Italia, Iugoslavia, Germania, Slovacia, Republica Yemen, Rusia, Ungaria, Canada, China, U.S. A._NEWLINE_Daniel Corbu este membru \xc3\xaen Asocia\xc8\x9bia Scriitorilor de Limb\xc4\x83 Rom\xc3\xa2n\xc4\x83 din Qu\xc3\xa9bec \xc8\x99i membru al Asocia\xc8\x9biei Culturale Interna\xc8\x9bionale \xe2\x80\x9eFrancois Mauriac\xe2\x80\x9d (Paris).'